b'\n_START_ARTICLE_\nKonstantinas Glinskis\n_START_SECTION_\nBiografija\n_START_PARAGRAPH_\n1907\xc2\xa0m. baig\xc4\x97 Kauno gimnazij\xc4\x85, v\xc4\x97liau dirbo ir mok\xc4\x97si Jurbarke, Peterburge._NEWLINE_1920\xc2\xa0m. gegu\xc5\xbe\xc4\x97s 16 d. Kaune \xc4\xafsik\xc5\xabr\xc4\x97 vaidil\xc5\xb3 bendrov\xc4\x97 \xe2\x80\x9eAnga\xe2\x80\x9c, kuri sujung\xc4\x97 Juozo Vai\xc4\x8dkaus ir Konstantino Glinskio trupes._NEWLINE_1921\xc2\xa0m. baland\xc5\xbeio 29 d. paskirtas dramos ir operos vaidykl\xc5\xb3 administratoriumi. Nuo 1922\xc2\xa0m.\xc2\xa0\xe2\x80\x93 Valstyb\xc4\x97s teatro re\xc5\xbeisierius ir aktorius. 1924\xe2\x80\x931934\xc2\xa0m. dirbo pedagogin\xc4\xaf darb\xc4\x85 Valstyb\xc4\x97s teatro vaidybos mokykloje. Jo mokiniai\xc2\xa0\xe2\x80\x93 gars\xc5\xabs teatro \xc5\xbemon\xc4\x97s: Stasys \xc4\x8caikauskas, Valerijonas Derkintis, Gra\xc5\xbeina Jakavi\xc4\x8di\xc5\xabt\xc4\x97, Stepas Jukna, Juozas Miltinis ir kt._NEWLINE_K. Glinskis re\xc5\xbeisavo dvi pirm\xc4\x85sias Kaune pastatytas operas: D\xc5\xbeiuzep\xc4\x97s Verdi \xe2\x80\x9eTraviat\xc4\x85\xe2\x80\x9c ir Miko Petrausko \xe2\x80\x9eBirut\xc4\x99\xe2\x80\x9c. Dramos vaidykloje ir Valstyb\xc4\x97s teatre pastat\xc4\x97 31 spektakl\xc4\xaf (visuose ir vaidino). I\xc5\xa1 geriausiai pavykusi\xc5\xb3 pastatym\xc5\xb3 pa\xc5\xbeym\xc4\x97tini Bernardo \xc5\xa0o \xe2\x80\x9eAtskal\xc5\xabnas\xe2\x80\x9c (1923\xc2\xa0m.) bei Aleksandro Ostrovskio \xe2\x80\x9eMi\xc5\xa1kas\xe2\x80\x9c (1925\xc2\xa0m.). Sukurti vaidmenys: Kr\xc5\xab\xc5\xa1na (Vinco Mykolai\xc4\x8dio-Putino \xe2\x80\x9eValdovo s\xc5\xabnus\xe2\x80\x9c), Poza (Frydricho \xc5\xa0ilerio \xe2\x80\x9eDon Karlas\xe2\x80\x9c), daktaras Stokmanas (Henriko Ibseno \xe2\x80\x9eVisuomen\xc4\x97s prie\xc5\xa1as\xe2\x80\x9c) ir kt._NEWLINE_Sceninio darbo 30-me\xc4\x8dio proga, 1937\xc2\xa0m. \xc4\xafsteig\xc4\x97 savo vardo stipendij\xc5\xb3 fond\xc4\x85, skirt\xc4\x85 paskatinti gabius \xc5\xbemones studijuoti scenos men\xc4\x85. Tam paaukojo didel\xc4\x99 pinig\xc5\xb3 sum\xc4\x85, kuri jam mirus liko nepanaudota._NEWLINE_1931\xc2\xa0m. u\xc5\xbe nuopelnus Lietuvai K. Glinskis apdovanotas DLK Gedimino 3-ojo laipsnio ordinu. Lietuvos teatro, muzikos ir kino muziejuje yra re\xc5\xbeisieriaus daikt\xc5\xb3 ekspozicija, kuri\xc4\x85 sudaro daugiau negu 300 eksponat\xc5\xb3._NEWLINE_K. Glinskio palaikai sudeginti ir palaidoti Petra\xc5\xa1i\xc5\xabn\xc5\xb3 kapin\xc4\x97se (antkapinio paminklo projekto autorius Mstislavas Dobu\xc5\xbeinskis).'